Boeke: Oor liefde, kos . . . en moord | Landbou
Sally Andrew in haar geliefde Klein-Karoo, die omgewing wat sy met Tannie Maria gemeen het. FOTO: THIERRY CASSUTO
'Die kort antwoord oor waar ek aan Tannie Maria gekom het? Daar was 'n twee-vir-een-aanbod op idees by die Spar. Ek het dit gekoop en dis waar al my idees vandaan kom," begin Sally Andrew sommer ons onderhoud met haar ietwat aweregse humorsin en lag heerlik.
Amper net so lekker soos haar geliefde karakter Tannie Maria, die Klein-Karoo se biegmoeder, bobaaskok en amateurspeurder, vir haarself kan lag. Dit is 'n paar weke ná The Milktart Murders, die vierde Tannie Maria-speurverhaal, die lig gesien het.
Sally het 'n uitmergelende boektoer agter die rug, met 'n Marilyn Monroe-rok en -pruik in haar tas wat sy vir die funksies aantrek. Maar meer oor Marilyn se rol later . . . Tydens ons foongesprek staan Sally op 'n koppie naby haar moddersteenhuis op 'n natuurreservaat in die Klein-Karoo.